雪十十韻
作者：韓琦
朝代：宋

paragraphs: 天宇昏凝幕，星潢凍漏津。
報豐推上瑞，散利浹無垠。
皓彩生和燭，深仁出化鈞。
乘時驅癘氣，幾日困疲民。
滿慰三農望，潛基萬國春。
道山誰辨玉，佛界普成銀。
緩舞疑翻佩，徐來類積薪。
盤高擎露蕊，隙細入駒塵。
易掩妖顔嫮，難藏厚地珍。
墜輕時斷續，勢猛忽紛綸。
肯使瑕瑜見，惟思沃瘠均。
歌妍皆似郢，璧碎不因秦。
輈冷侵馴鹿，符光逼琢麟。
充盈是谿壑，挺特有松筠。
近嶺梅先發，瀕江練更勻。
樓臺競環麗，蟾兔起精神。
病骨驚心怯，書帷憶舊親。
風流資醉目，豪放任詩人。
陳閣方多暇，睢園喜命賓。
宜城須大引，佳味過吳醇。